Balstoties uz līdz šim pastāvējušajām Eiropas robežu un krasta apsardzes vienību un tehniskā ekipējuma rezervēm, aģentūra sniedz lielāko darbības atbalstu priekšposteņa dalībvalstīs, kādu tā līdz šim ir sniegusi. Lai stiprinātu atbildīgo valsts robežsardzes spēku sastāvu, pašlaik aģentūra regulārās kopīgās operācijas pie priekšposteņa dalībvalstu ārējām robežām ir izvietojusi vairāk nekā 1550 personu no Eiropas robežu un krasta apsardzes vienību sastāva. Piemēram, tas nozīmē, ka personas, kuras izvietotas Grieķijā, tiek apvienotas ar apmēram 10 000 amatpersonu no Grieķijas robežu un krasta apsardzes. Šīm vienībām atbalstu sniedz 24 laivas un kuģi, 6 gaisa kuģi un helikopteri, vairāk nekā 80 patruļmašīnu un 13 termiskās attēlveidošanas transportlīdzekļu.

Lai nodrošinātu obligāto rezervju raitu un iedarbīgu pārvaldību, ik mēnesi informē dalībvalstis par nepieciešamajiem resursiem, balstoties uz stāvokļa pie ārējām robežām pastāvīgu uzraudzīšanu.

3.PRIORITĀRAJĀS JOMĀS GŪTIE PANĀKUMI

Dalībvalstis 2016. gada aprīlī notikušajā Tieslietu un iekšlietu padomē izvirzīja un atbalstīja piecas prioritārās jomas saistībā ar aģentūras ātru sagatavošanu darbībai:

1.resursu obligātās apvienošanas ieviešana, lai palielinātu aģentūras ātrās reaģēšanas spējas;

2.preventīvu neaizsargātības novērtējumu veikšana, balstoties uz vienotu metodiku;

3.atgriešanās nodrošināšanas pasākumiem paredzētā atbalsta pilnveidošana;

4.sūdzību mehānisma izveide un

5.gatavošanās labākai sadarbībai ar prioritārām trešām valstīm vairākās darbības jomās, ieviešot paraugu statusa nolīgumiem par aģentūras darbības pasākumiem trešās valstīs.

3.1. Eiropas Robežu un krasta apsardzes aģentūras ātrās reaģēšanas spēju, tai skaitā resursu obligātās apvienošanas, stiprināšana

Viens no galvenajiem Eiropas Robežu un krasta apsardzes regulas sasniegumiem, ar kuru paredzēts dot iespēju ES reaģēt ātri, ir aģentūras ātrās reaģēšanas spēju ievērojama stiprināšana, lai papildus pastāvīgām kopīgām operācijām veiktu arī ātrās reaģēšanas robežapsardzes pasākumus . Šajā nolūkā tika izveidota cilvēkresursu un tehnisko resursu obligātā apvienošana ar divām speciālām ātrās reaģēšanas rezervēm:

Ātrās reaģēšanas rezerve ir paredzēta kā pastāvīgs 1500 robežsardzes amatpersonu un citu attiecīgu darbinieku sastāvs, kas nodots aģentūras tūlītējā rīcībā un kas dod tai iespēju veikt ātrās reaģēšanas robežapsardzes pasākumus. Šīs rezerves ietvaros robežsargi no katras dalībvalsts tiek izvietoti piecu darbdienu laikā pēc tam, kad izpilddirektors un uzņemošā dalībvalsts vienojas par darbības plānu. Rezerve tiek organizēta, izmantojot 14 specializācijas profilus, un tai citstarp ir jāietver 467 robežu novērošanas amatpersonas, 458 reģistrācijas un pirkstu skenēšanas eksperti, 97 pieredzējuši dokumentu speciālisti un 137 valstspiederības pārbaudes eksperti.

Ātrās reaģēšanas ekipējuma rezerve sastāvēs no ekipējuma, kas izvietojams 10 darbdienu laikā pēc tam, kad izpilddirektors un uzņemošā dalībvalsts vienojas par darbības plānu, un tā segs sākotnējās vajadzības ātrās reaģēšanas robežapsardzes pasākumu ietvaros.

Laikā kopš 2016. gada 7. decembra ir izveidotas abas ātrās reaģēšanas rezerves, kā paredzēts Eiropas Robežu un krasta apsardzes regulā. Ātrās reaģēšanas rezerves gadījumā dalībvalstis ir apstiprinājušas vairāk nekā 1500 robežsargu un citu amatpersonu pieejamību, savukārt attiecībā uz lielāko daļu tā ekipējuma veidu, ko paredzēts apsolīt ātrās reaģēšanas ekipējuma rezerves vajadzībām, it īpaši attiecībā uz atkrastes patruļkuģiem un helikopteriem, joprojām pastāv ievērojams iztrūkums, jo tie atpaliek no skaitļiem, par ko lēmusi valde – aģentūras institūcija, kura atbildīga par stratēģisko lēmumu pieņemšanu un kurā papildus Komisijai ir pārstāvēta ikviena dalībvalsts. Lai gan konkrētas vajadzības varētu segt ar aģentūras pašas spējām, ir nepieciešams, ka dalībvalstis steidzami apņemas aizpildīt iztrūkumu, lai nodrošinātu visu ekipējuma veidu nepieciešamo pieejamību.

Nākamie pasākumi:

Dalībvalstis

Steidzami apņemas aizpildīt ātrās reaģēšanas ekipējuma rezerves iztrūkumu, lai līdz februāra beigām nodrošinātu tās pilnīgu darbībspēju visa gada garumā.

3.2. Preventīvu neaizsargātības novērtējumu sagatavošana, balstoties uz vienotu metodiku

Eiropas Robežu un krasta apsardzes regulā ir noteikts, ka aģentūras rīcībā būs jauns iedarbīgs mehānisms, ar ko var novērtēt neaizsargātību dalībvalstu spēju ziņā un, papildinot Šengenas izvērtēšanas mehānismu, vēl vairāk stiprināt preventīvu Šengenas zonas darbības kvalitātes kontroli. Neaizsargātības novērtēšana ES un tās dalībvalstīm dos iespēju labāk sagatavoties, lai varētu risināt aktuālās un turpmākās problēmas pie ārējām robežām. Konkrētāk, ikgadējais novērtēšanas process nodrošinās kolektīvu sagatavotību migrācijas krīzēm, apzinot un iepriekš risinot dalībvalstu nepilnības attiecībā uz to ekipējumu, personāla sastāvu, IT sistēmu, situatīvo plānošanu un infrastruktūru, kas nepieciešama robežu pārvaldībai, tai skaitā to spēju risināt daudzu personu potenciālu ierašanos to teritorijā, lai šādas atklātās nepilnības neietekmētu Šengenas zonas darbību.

Neaizsargātības novērtēšanas vienotajā metodikā, kas tika pieņemta 2016. gada beigās, ir izklāstīts viens vispārējs novērtēšanas process. Aģentūra, ik gadu veicot pamatnovērtēšanu, izvērtēs visu dalībvalstu spēju risināt aktuālās problēmas pie ārējām robežām, aplūkojot esošās spējas (t. i. ekipējuma, infrastruktūras, personāla, sistēmu un situatīvās plānošanas ziņā) saistībā ar attiecīgajiem apdraudējuma rādītājiem, ņemot vērā vairākus objektīvus kritērijus.